ตลาดหุ้นเอเชียรีบาวด์ นลท.คลายกังวลสงครามการค้าหลังสหรัฐ-จีนเตรียมเจรจาข้อพิพาทรอบใหม่
ตลาดหุ้นเอเชียรีบาวด์ นลท.คลายกังวลสงครามการค้าหลังสหรัฐ-จีนเตรียมเจรจาข้อพิพาทรอบใหม่
ตลาดหุ้นเอเชียรีบาวด์ นลท.คลายกังวลสงครามการค้าหลังสหรัฐ-จีนเตรียมเจรจาข้อพิพาทรอบใหม่
27 ส.ค. 2562

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในเช้าวันนี้ตามทิศทางดัชนีดาวโจนส์ตลาดหุ้นนิวยอร์กที่ปิดพุ่งขึ้นเมื่อคืน หลังจากประธานาธิบดีโดนัลด์ ทรัมป์แห่งสหรัฐ เปิดเผยว่า สหรัฐและจีนจะเริ่มเจรจาการค้ารอบใหม่ ซึ่งข่าวดังกล่าวช่วยให้นักลงทุนคลายความกังวลเกี่ยวกับข้อพิพาทการค้าระหว่างสองประเทศ
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 20,467.22 จุด เพิ่มขึ้น 206.18 จุด, +1.02%
ดัชนี SSE Composite ตลาดหุ้นจีนเปิดวันนี้ที่ 2,879.52 จุด เพิ่มขึ้น 15.95 จุด, +0.56%
ดัชนี HSI ตลาดหุ้นฮ่องกงเปิดวันนี้ที่ 25,715.98 จุด เพิ่มขึ้น 35.65 จุด, +0.14%
ดัชนี TAIEX ตลาดหุ้นไต้หวันเปิดวันนี้ที่ 10,386.21 จุด เพิ่มขึ้น 31.64 จุด, +0.31%
ดัชนี KOSPI ตลาดหุ้นเกาหลีใต้เปิดวันนี้ที่ 1,928.98 จุด เพิ่มขึ้น 12.67 จุด, +0.66%
ดัชนี FTSE STI ตลาดหุ้นสิงคโปร์เปิดวันนี้ที่ 3,064.78 จุด ลดลง 0.55 จุด, -0.02%
ดัชนี FBMKLCI ตลาดหุ้นมาเลเซียเปิดวันนี้ที่ 1,601.40 จุด เพิ่มขึ้น 0.87 จุด, +0.05%
ดัชนี PSE Composite ตลาดหุ้นฟิลิปปินส์เปิดวันนี้ที่ 7,832.42 จุด ลดลง 56.99 จุด, -0.72%
ทั้งนี้ นักลงทุนเริ่มคลายความกังวลเกี่ยวกับข้อพิพาทการค้าระหว่างสหรัฐกับจีน หลังจากปธน.ทรัมป์กล่าวในการแถลงข่าวที่ฝรั่งเศสเมื่อวานนี้ว่า สหรัฐจะเริ่มเจรจาการค้ากับจีนอย่างจริงจัง พร้อมกับระบุด้วยว่า จีนได้ติดต่อทางโทรศัพท์มายังสหรัฐและเสนอให้กลับมาเจรจาร่วมกัน
อีกทั้ง ปธน.ทรัมป์ ยังได้กล่าวชื่นชมประธานาธิบดีสี จิ้นผิง และขานรับในความปรารถนาของผู้นำจีนที่ต้องการทำข้อตกลงและความสงบ นอกจากนี้ ปธน.สหรัฐยังเห็นพ้องกับแสดงความเห็นทางการค้าของนายหลิว เหอ รองนายกรัฐมนตรีจีนซึ่งระบุว่า จีนพร้อมที่จะแก้ไขข้อพิพาททางการค้ากับสหรัฐผ่านทางการเจรจาอย่างสงบ และจีนไม่ต้องการเพิ่มความขัดแย้งทางการค้า